section_heading: Ravna Gora
paragraph_text: Poručnik Vučković izbjegao je poslije neuspjelog rata zarobljeništvo. U Beogradu 23. lipnja 1941. godine tajno je saznao od svog prijatelja Vladimira Nikolića da preko ilegalnog Zapovjedništva Beograda ima vezu s Mihailovićevim stožerom. Nikolić je obavijestio Zvonka da se pokret otpora počeo organizirati početkom svibnja negdje na prostoru između Rudnika i Suvobora. Grupa časnika, dočasnika i vojnika Jugoslavenske vojske, među kojima je generalstožerni pukovnik Dragoljub Mihailović bio najstariji po činu, odbila je priznati kapitulaciju i prebacila se s planina Istočne Bosne, preko Drine u Zapadnu Srbiju, s namjerom kako bi produžili otpor. Vučković je bio zatražio od Nikolića da mu da odmah vezu s Mihailovićem kako bi krenuo u šumu da se bori protiv okupatora. Primivši instrukcije, Vučković je tajnim kanalima stigao na Ravnu Goru 27. lipnja 1941. godine i stavio se na raspolaganje pukovniku Dragoljubu Mihailoviću.